Ivan Vilibor Sinčić okupljenima u izbornom stožeru Živog zida nakon obrade prvih neslužbenih podataka DIP-a prema kojima Živi zid dobiva dva mandata u Saboru kazao je "još smo uvijek u prebrojavanju, ali ovo će biti borba do samoga kraja i bit će ovo duga noć i pričekajmo do kraja rezultate pa ćemo onda moći nešto konkretnije reći".

Ivan Pernar okupljene je izvještavao kako Živi zid stoji po izbornim jedinicama i to je komentirao ovim riječima:

– Ljudi, Holy je gotova, ORaH je jadan, ORaH-a više nema, bitno je da mi imamo prolaz...

Prema izlaznim anketama dobili 3 mandata

Ivan Vilibor Sinčić, predsjednik Živog zida, komentirao je izlazne ankete izbora.

– Evo. Živi zid je u Saboru. Tako pokazuju izlazne ankete. Imamo pravo biti zadovoljni i s ova tri mandata koliko nam daju te ankete, no kad se počnu brojiti listići i budu objavljeni službeni rezultati izbora, očekujemo da će mandata biti i više, a svaki novi mandat Živog zida u Saboru bit će još veći uspjeh i onda kažem, nećemo koalirati ni sa SDP-om ni sa HDZ-om jer su to stranke koje su uništile našu zemlju – prokomentirao nam je rezultate izlaznih anketa čelnik Živog zida Ivan Vilibor Sinčić jer je prema rezultatima izlaznih anketa Živi zid osvojio tri mandata u Saboru i, ostane li tako, Živi zid bi prvi put postao parlamentarna stranka.

Na pitanje ostane li rezultat izlaznih anketa i dalje da SDP i HDZ budu imali podjednak broj mandata u Saboru što bi značilo da će sve ostale manje stranke biti primamljive za koaliranje, Sinčić je na pitanje budu li prema Živom zidu upućivane i najprimamljivije ponude kako će reagirati, Sinčić je uzvratio: – Ma kako god te ponude bile primamljive, nećemo ih prihvaćati. Nitko nas neće kupiti ni novcem, ni privilegijama, ni ministarskim mjestima. Ni SDP, ni HDZ ne mogu napraviti ništa na boljitku zemlje i zato mi hoćemo zamijeniti sistem, a ne stranke – kazao je Sinčić.

Na pitanje kako komentira velik broj birača koji se odazvao na ove parlamentarne izbore, kazao je da je tome sigurno pogodovalo i lijepo vrijeme, podsjetivši da smo na dan predsjedničkih izbora imali snježnu oluju.

– A i drugi razlog ovako velikoj izlaznosti birača je što su ljudi vidjeli da su se na političkoj sceni pojavile neke nove stranke i novi ljudi i da tu alternativu svakako treba poduprijeti jer to znači i podupiranje promjena. Inače, izborni stožer Živog zida je u zagrebačkog hotelu Laguna gdje se sve više okupljaju simpatizeri i članovi stranke koja bi kako sada stvari stoje po prvi puta mogla ući u Sabor i imati svoje zastupnike.

Prema izlaznim anketama, Živi zid naime, dobiva 3 zastupnička mjesta u Saboru.

Zamoljen da komentira rezultate izlaznih anketa koje Živom zidu daju tri mandata Ivan Pernar, jedan od čelnika Živog zida, kazao je:

– Mislimo da su tri mandata u brojčanom smislu malo, ali u ljudskom smislu puno jer to znači da će se i naš glas od sada čuti i u Saboru. Iskreno, očekivali smo barem osam mandata, no i ova tri bila bi sasvim dovoljna za sprečavanje deložacija i ukazivanje na probleme koji su skriveni od javnosti kao što su tajne deložacije ili krediti koji se ne mogu vraćati.

Na eventualne ponude koje bi Živom zidu mogle dolaziti od SDP-a ili HDZ-a Pernar je odmah uzvratio:

– Rezolutno kažem nećemo koalirati ni s HDZ-om, ni s SDP-om, njihove nas ponude apsolutno ne zanimaju.

Upitan kako komentira da izlazne ankete daju podjednak broj mandata dvjema najvećim koalicijama Pernar je uzvratio da to znači da su ljudi polarizirani u krivom smjeru. Također je rekao da kako sada stvari stoje, saborskim zastupnicima Živog zida mogli bi postati Ivan Sinčić iz 7. izborne jedinice, Vladimira Palfi iz 3. i Dušan Cvetanović iz 8. izborne jedinice.

Izbacili novinarku HRT-a iz izbornog stožera

Ulazeći u izborni stožer Živog zida, svi su novinari morali kazati iz kojeg su medija i odmah im je bilo rečeno da novinarima Hrvatske radiotelevizije neće biti dopušten ulaz zbog toga što HRT nije bio pozvao na završno izborno sučeljavanje koje se trebalo održati u petak i predstavnike Živog zida.

Novinarka Hrvatskog radija Barbara Vid u izborni stožer Živog zida ušla je prije svih novinara i nitko je pri ulasku nije provjeravao niti pitao je li uopće novinarka i iz kojeg medija. No, nakon prvog javljanja iz stožera u eter Hrvatskog radija odmah se shvatilo da je netko s HRT-a u izbornom stožeru Živog zida i krenula je potraga za kolegicom i negdje oko 21.30 nekoliko članova Živog zida zaduženih za održavanje reda prišlo je kolegici Vid i reklo joj da mora napustiti izborni stožer jer da je novinarima HRT-a zabranjen ulaz u izborni stožer.

Iako su se kolege iz drugih medija zauzeli za to da kolegica Vid ostane izvještavati objašnjavajući da ona nema ništa s odlukom čelništva HRT-a da se izborno sučeljavanje ne pozove Živi zid (a to izborno sučeljavanje na kraju je otkazano) i da svoje nezadovoljstvo usmjere prema čelništvu HRT-a, a ne prema novinarki koja odrađuje svoj posao, predstavnike Živog zida takvi argumenti nisu uopće zanimali. Barbara Vid morala je otići iz stožera.

>> Rezultati izlazne ankete: HDZ-ova i SDP-ova koalicija po 56 mandata